โมเดลความสำเร็จกำจัดโรคใบด่างมันสำปะหลัง ขยายผลใช้ในหลายพื้นที่
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า จากติดตามสถานการณ์การระบาดของโรคใบด่างมันสำปะหลังอย่างต่อเนื่อง พร้อมประเมินผลการควบคุมการระบาดของโรคใบด่างมันสำปะหลังตามมาตรการของกรมส่งเสริมการเกษตรพบว่า จังหวัดที่สามารถดำเนินการควบคุมพื้นที่การระบาดของโรคใบด่างมันสำปะหลังได้สำเร็จ เช่น จังหวัดกาฬสินธุ์ จังหวัดชัยภูมิ จังหวัดยโสธร และจังหวัดนครสวรรค์ ที่มีมาตรการสร้างการรับรู้ โดยจัดทำสื่อที่ทันสมัย ให้เกษตรกรเข้าใจได้ง่ายและมีการประชาสัมพันธ์ในเรื่องที่เกี่ยวกับโรคใบด่าง ส่วนมาตรการเฝ้าระวังและป้องกันการระบาด ได้สำรวจและติดตามสถานการณ์การระบาดโรคใบด่างมันสำปะหลังอย่างต่อเนื่องร่วมกับเจ้าหน้าที่สำนักงานเกษตรอำเภอ ผู้นำชุมชนและอาสาสมัครเกษตร จัดทำแปลงติดตามสถานการณ์ของโรคครอบคลุมทุกอำเภอ เช่น ให้สำนักงานเกษตรอำเภอขึ้นทะเบียนแปลงพันธุ์มันสำปะหลังสะอาดอย่างน้อย 1 เปอร์เซ็นต์ของพื้นที่ปลูกของอำเภอนั้นๆ และส่งเสริมให้มีแปลงต้นแบบแปลงพันธุ์มันสำปะหลังสะอาดอย่างน้อยอำเภอละ 1 แปลง เพื่อเรียนรู้ ศึกษาดูงาน ขยายผลให้กับเกษตรกรในพื้นที่และการใช้ “หน่วยเคลื่อนที่เร็ว” ทำลายต้นมันสำปะหลังทั้งหมดทันที” เพื่อตัดวงจรการระบาดกรณีพบพื้นที่ระบาดไม่มาก เปลี่ยนพืชปลูกเพื่อพักแปลง เช่น อ้อย ข้าวโพดเลี้ยงสัตว์ ใช้มาตรการทางสังคม แนวทางดำเนินการตามมาตรการของจังหวัดกาฬสินธุ์ ชัยภูมิ ยโสธร และนครสวรรค์ ถือเป็นโมเดลความสำเร็จในการควบคุมการระบาดของโรคใบด่างมันสำปะหลัง จึงเน้นย้ำให้เจ้าหน้าที่ส่งเสริมการเกษตรแลกเปลี่ยนเรียนรู้ระหว่างกัน เพื่อนำไปปรับใช้ช่วยเหลือเกษตรกรในพื้นที่ที่ตนดูแล อย่างไรก็ตาม กรมส่งเสริมการเกษตร ขอความร่วมมือพี่น้องเกษตรกรผู้ปลูกมันสำปะหลังทุกพื้นที่ร่วมดำเนินการควบคุมการระบาดของโรคใบด่างมันสำปะหลังกับเจ้าหน้าที่ส่งเสริมการเกษตรในพื้นที่ของตน เพื่อลดผลกระทบที่จะเกิดขึ้นในอนาคต